<classify> WAZIRI wa Elimu, Sayansi na Teknolojia, Profesa Joyce Ndalichako, ameagiza kukamatwa kwa mhandisi wa ujenzi, Ding Fubing, pamoja na mshauri elekezi wa mradi wa ujenzi wa Chuo cha Ufundi Stadi Veta Rukwa, Swalehe Kyabega.Ametoa agizo hilo kutokana na kushindwa kukamilisha mradi huo kwa wakati ambao ulitakiwa kukamilika Desemba 30, mwaka jana baada ya kuongezewa siku 100, lakini hadi hadi sasa wamefikia asilimia 52 tu ya ujenzi.Akitoa agizo hilo juzi, Profesa Ndalichako alisema kwa mujibu wa mkataba, mkandarasi huyo alitakiwa kuthibitisha kwa risiti matumizi ya Sh bilioni 1.5 malipo ya awali ya ujenzi kupitia kwa mshauri elekezi lakini ameshindwa kutoa vielelezo vinavyoonesha utekelezaji wa takwa hilo la kisheria. Aidha, alisema mshauri huyo ameshindwa kusimamia matumizi ya fedha za serikali katika utekelezaji wa mradi huo.Mkandarasi aende akakae ndani mpaka vile vifaa mlivyoruhusu viondoke hapa vitakaporudi ndio muwaachie, naona sasa hii inakuwa ni kuchezeana, majibu hamna kitu kinachoeleweka, utakwenda kukaa selo hadi utakapotoa maelezo ya ufasaha juu ya jambo hili.Huwezi kucheza na serikali namna hii, mara ya mwisho nilipokuja hapa mlikuwa na vifaa kama vyuma chakavu, mmeleta vifaa halafu mmeviondoa kuvipeleka sehemu nyingine, utakaa ndani hadi vifaa hivyo vitakaporudi na uwe na watu wa kutosha kufanya kazi, kwa sababu tumechoka tunataka huu ujenzi uishe, alisema.Alisema mhandisi huyo pia amekuwa akiwafanyisha kazi wafanyakazi wa mradi huo kwa malipo ambayo yapo kinyume na mkataba wa serikali, huku baadhi ya watendaji wa sekta ya umeme wakilalamika kufanyishwa kazi bila ya mkataba maalum.Profesa Ndalichako alitoa maagizo hayo alipotembelea ujenzi wa chuo hicho katika eneo la Kashai, Manispaa ya Sumbawanga akiwa ameongozana na watumishi idara ya elimu kutoka halmashauri mbili za wilaya ya Sumbawanga, mkuu wa wilaya hiyo, kamati ya ulinzi na usalama ya wilaya pamoja na uongozi wa Veta taifa.Awali, akisoma taarifa ya maendeleo ya ujenzi wa chuo hicho, Mkurugenzi Mkuu wa Veta nchini, Dk Pancras Bujuru, alisema mkandarasi huyo ameshalipwa Sh 3,507,174,603 sawa na asilimi 35 ya thamani ya mradi huo. Alisema malipo ya mwisho yalikuwa Sh 330,521,213 yaliyofanyika Desemba 20, mwaka jana na ilitegemea kuwa baada ya malipo hayo kasi ya ujenzi ingeongezeka lakini haikuwa kama walivyotarajia.Kwa hali hii mkandarasi amethibitisha uwezo mdogo kutekeleza mradi huu na hatuna imani kama utatekelezwa kwa wakati kwa sababu muda aliopewa na kuongezewa siku 100 vyote vimekwisha na bado kazi hazisha.Mshauri elekezi ana jukumu la kumsimamia mkandarasi kwa niaba yetu kwa sababu tumemuajiri kwa kazi hiyo, tunajua kwamba amekuwa akitoa maelekezo lakini kumekuwa na udhaifu wa kuyasimamia kwa kuchukua hatua zinazostahili na kwa muda muafaka, naye tunadhani ana mapungufu, alisema.  <topic>: KITAIFA 